《秋兴》
明代·黄渊耀

日落高秋阴，依然在空谷。静观风叶飞，远见归鸟逐。

此时无与言，萧疏对高木。久之山月来，所以慰幽独。

清籁发古松，白露下脩竹。四壁多寒蛩，唧唧无断续。

所触象外理，俗念邈难宿。迟迟夜转幽，秋气爽耳目。

作者简介：（1624—1645）明苏州府嘉定人，字伟恭。黄淳耀弟。清顺治二年，嘉定抗清起义，清兵围城，渊耀宿城堞，昼夜拒战。城破，与其兄自缢于僧舍。有《谷帘学吟》。